‘God dra familie’ ná tienerseun sterfGiovanni Hendriks. (Foto: Verskaf) “Hy het ŉ helder gesiggie gehad wat altyd in ŉ skare uitgestaan het. Die meeste van die tyd met ŉ groot glimlag.” So sê ŉ hartseer Hendriëtte Botes oor die dood van haar broerskind, Giovanni Hendriks (18). Giovanni is vanoggend in die Kalafong-hospitaal in Pretoria oorlede nadat hy in Maart met Guillain-Barré-sindroom gediagnoseer is. Giovanni se ouers, Giani en Elize, is te emosioneel om nou al die media te woord te staan. Botes sê die ouerpaar is egter omring deur familie en vriende wat hulle ondersteun in dié moeilike tyd. “Dit is nou die genade van God wat hulle dra. Ons geloof is al waaraan ons kan vashou. Net God kan ŉ mens deur sulke tye dra.” Giovanni was die afgelope twee weke in ŉ kritieke toestand nadat hy in die hospitaal aan kos verstik en van die kos in sy lugweg en longe beland het. Dit het daartoe gelei dat sy hart gaan staan het. Die tienerseun kon genadiglik bygebring word, maar sy brein het ná die voorval begin swel en hy was sedertdien onder verdowing. Giovanni Hendriks (Foto: Verskaf) Botes sê die inhoud van Giovanni se maag het vanoggend in sy keel opgestoot en daar vasgesteek. Medici het probeer om dit uit te suig en sy lugweg oop te kry, maar dit was tevergeefs. Giovanni het agt jaar gelede wonderbaarlik herstel toe hy vir die eerste keer met Guillain-Barré-sindroom gediagnoseer is. Toe hy vanjaar vir ŉ tweede keer weens die sindroom verlam gelaat is, was die kranige sportman vasbeslote om weer net so hard te baklei om te herstel. En hy het aanvanklik merkwaardig herstel voor die onverwagte terugslag. Botes sê dit is juis ŉ prentjie van Giovanni op die sportveld wat onmiddellik in haar gedagtes opkom wanneer sy aan hom dink. “Hy was ŉ briljante sportman gewees en baie lief vir verskeie sportsoorte. Die hoogtepunt vir hom was sagtebal; dit is waarvoor hy veral ŉ passie gehad het,” sê sy. “Giovanni was ŉ ekstrovert wat mense om hom aangetrek het. Almal wou altyd met hom vriende wees; hy het net ŉ manier gehad om mense se harte aan te raak. Altyd met die groot glimlag op sy gesig.” Giovanni Hendriks was ‘n kranige sportman. (Foto: Verskaf) Sy sê Giovanni en sy 14-jarige broer was baie na aan mekaar. “Soos enige boeties kon hulle ook maar partykeer in mekaar se hare wees, maar hulle was baie geheg aan mekaar. Die een sou altyd vir die ander opstaan,” sê sy. Reëlings vir Giovanni se gedenkdiens en begrafnis sal eers later die week gefinaliseer word, maar Hendriëtte sê die diens sal oop wees vir almal wat Giovanni geken het of net sy storie gevolg het. “Ons kan net dankie sê vir die ongelooflike ondersteuning wat ons die afgelope paar maande ontvang het. Ons weet hoe baie mense deur Giovanni se storie geraak is, en elke boodskap en gebed het ons gedra. Ons kan net dankie sê.”